Väike Taevaskoda

Väike Taevaskoda on Ahja jõe kaldal paiknev Devoni liivakivi paljand, üks taevaskodadest, mis jääb Ahja jõe ürgoru maastikukaitsealale.

Väike Taevaskoda asub Suurest Taevaskojast pisut ülesvoolu, loodes. Paljandi kõrgus ulatub 13 meetrini.

Liivakivist kalju seina on allikad uuristanud kaks koobast: Neitsikoopa ja Emalätte koopa. Emaläte on põhjapoolsem, Neitsikoobas lõunapoolsem. Neitsikoopaga on seotud legende. Seal kuduvat kangast imeilus linalakk neitsi, kelle kuldtelgede lagin on selgesti kuulda. Näha võib teda aga vaid jaaniööl. Emalättest voolab Ahja jõkke sekundis 4–4,5 liitrit vett, veetemperatuur on ühtlaselt 6 kraadi. 

Väikese Taevaskoja kalju edelanurgast kulgeb Taevaskoja küla suunas Kimera org.

Väikeses Taevaskojas filmiti mitu stseeni filmile "Viimne reliikvia".

Põlva maakonna looduslikud pühapaigad
Põlva kihelkonna looduslikud pühapaigad
Põlva vald
Eesti paljandid
Eesti koopad